Massachusettsi tehnoloogiainstituudi uurijate ajakirjas Proceedings of the National Academy of Sciences tutvustatav teadustöö näitab, et meie emakeel võib mõjutada viisi, kuidas me näeme ümbritsevat maailma.  Nimelt selgus, et emakeelena vene keelt rääkivad inimesed tegid võrrelduna oma inglisekeelsete eakaaslastega sinise värvi toonidel  kiiremini vahet.  Uuringut juhtinud Jonathan Winaweri ja ta kolleegide hinnangul on selle tõiga põhjuseks asjaolu, et kui inglise keeles on "sinise" tähistamiseks vaid üks sõna (blue), ning selle erinevaid toone tähistatakse liidetega dark (tume) ja light (hele), siis vene keeles ongi sinise värvuse erinevate toonide puhuks kaks erinevat sõna - голубой (helesinine) ja синий (tumesinine).  See tekitab olukorra, kus venekeelsete inimeste aju tõepoolest peabki helesinist ja tumesinist erinevateks värvusteks ja on seetõttu võimeline neid tavalisest kiiremini eristama, selgitavad teadurid.  Katse raames paluti 50 Bostonis elaval inimesel (ligikaudu pooltel neist oli emakeeleks vene keel) tähelepanelikult jälgida arvutiekraanile kuvatavat kolme  sinist värvi ruutu (vt ülemine pilt) ning selgitada välja, millised allpool paiknevad ruudud või ruut on sama tooni ülemise ruuduga.  Ühtekokku kasutati 20 erinevat sinise värvuse tooni.  Vabatahtlikud osalesid kahte eri tüüpi katsetes - ühes neist olid kõik kolm ruutu sama värvitooni ning teise puhul oli üks alumistest ruutudest teistest kas tumedam või heledam.  Hilisem vastuste analüüs näitas, et kui inglisekeelsed katsealused olid ühtviisi edukad nii sama värvitooniga ruutude kui ka  erineva tooniga ruudu kindlaksmääramisel, siis vene keelt emakeelena kõnelevad inimesed said selgelt helesinise ja tumesinise värvitooni eristamisega keskmiselt 10% kiiremini hakkama võrrelduna tõdemusega, et kõik kolm ruutu on sama tooni või siis eristusega juhul, kui siniste ruutude värvitoon erines üksteisest vaid minimaalselt.  Winaweri kinnitusel on tegemist esimese teadusliku tööga, kus tõestatakse, et meie emakeel mõjutab viisi, kuidas me näeme ümbritsevat maailma.   2006. aasta juunikuus samuti ajakirjas Proceedings of the National Academy of Sciences tutvustatud teadustööst selgus, et inimese emakeel või rahvus võib mõjutada ka seda, kuidas ta lahendab matemaatilisi ülesandeid.  Nimelt avastasid Hiina Daliani tehnikaülikooli uurijad, et kuigi emakeelena inglise ja hiina  keelt kõnelevad inimesed saavad matemaatikaülesannete lahendamisega hakkama üldiselt sama kiiresti ja sama täpsusega, kasutavad nad selleks mõnevõrra erinevaid ajupiirkondi.    Vaata ka: